Is Bèrberus o, in sa lìngua insoru, Amazigh (prurali Imazighen, iat a bolli nai ""òminis lìberus""), propriamenti funt is bividoris indìgenus de su Nordàfrica. Po unas cantu arrexonis stòrigas e idealis oi custu nòmini inditat sceti is chi, in Nordàfrica, fueddant ancora sa lìngua bèrbera (tamazight). Su nòmini bèrberu benit de su frantzesu berbère, chi benit de su fueddu arabu barbar, chi est capatzi chi bèngiat de su fueddu gregu e romanu barbarus (chi inditàt chini no fueddàt su latinu o su gregu). Po essempru fait a ligi in Sallùstiu, in su Bellum Iugurthinum, chi sa lìngua de is Lìbius est una barbara lingua (cap. 18).